

Crossroads

A wannabe blues-guitar virtuoso finds an old blues player and hopes he can teach him a long-lost song by legendary musician Robert Johnson.

**CROSSROADS** (**ครอสโรด สู้เพื่อเป็นหนึ่ง**) ภาพยนตร์แนว Coming of age musical drama ผสม Road Movie ที่ได้แรงบันดาลใจมาจากบุคคลในตำนานเพลง Blues อย่าง **Robert Johnson**


ผลงานการเขียนบทของ **John Fusco** และกำกับโดย **Walter Hill**

**Robert Johnson** คือชายหนุ่มผิวดำผู้มีฝีมือการเล่นกีตาร์ในระดับธรรมดา ที่ยังไม่เป็นที่ยอมรับในกลุ่มคนฟัง จนกระทั่งวันหนึ่ง โรเบิร์ท ได้หายตัวไปอย่างลึกลับ โดยที่ไม่มีใครได้พบเห็นเขาเลย เป็นเวลา 40 วัน จนวันหนึ่งที่เขากลับมา เขาได้ทำให้ทุกคนได้ตกตะลึงถึงฝีมือการเล่นกีตาร์ Blues ระดับเทพของเขา มันช่างแตกต่างจาก โรเบิร์ท คนเดิม เสียจนทำให้เกิดเสียงร่ำลือขึ้นมาว่า โรเบิร์ท ได้ขายวิญญาณให้กับปีศาจที่ทางแยก เพื่อแลกกับฝีมือการเล่นกีตาร์ระดับเทพของเขา

**เรื่องย่อ/เนื้อเรื่อง**  
สำหรับในภาพยนตร์ เป็นเรื่องราวของเด็กหนุ่มที่ชื่อ Eugene Martone (รับบทโดย **Ralph Macchio**) ที่มีพรสวรรค์ทางด้านการเล่นกีตาร์ พ่อแม่จึงส่งไปเรียนกีตาร์คลาสสิคที่โรงเรียนอันดับหนึ่งในนิวยอร์ค แต่โดยส่วนตัวแล้ว ยูจีน กลับหลงไหลในสุ้มเสียงสำเนียงของดนตรี Blues อย่างมาก เขามีความใฝ่ฝันที่อยากจะเป็น Blues Man


วันหนึ่ง ยูจีน ได้มีโอกาสรับรู้ถึงการมีอยู่ของบทเพลงลำดับที่ 30 ของ Robert Johnson ที่ยังไม่เคยถูกบันทึกเสียงและเผยแพร่ที่ไหนมาก่อน (เพลงที่ถูกเรียกกันว่า Missing Song) ทำให้ ยูจีน ต้องการที่จะค้นหาบทเพลงดังกล่าว จนทำให้เขาได้พบกับชายแก่คนหนึ่งที่ชื่อ Willie Brown (รับบทโดย **Joe Seneca**) ผู้ที่อ้างตัวว่าเป็นคนใกล้ชิดของ Robert Johnson และยังเคยได้ฟัง Missing Song มาแล้ว

การเดินทางค้นหาบทเพลงดังกล่าวของ ยูจีน และ วิลลี่ จึงเริ่มต้นขึ้น ท่ามกลางการค้นหาจิตวิญญาณของความเป็น Blues และสุดท้าย ต้องต่อสู้กับปีศาจทางแยก เพื่อปลดปล่อยพันธะสัญญาที่ วิลลี่ ได้เคยทำไว้กับปีศาจทางแยกเมื่อสมัยยังหนุ่ม



**ความรู้สึกหลังจากดูจบ**  
โดยรวมแล้ว ภาพยนตร์เรื่องนี้ ถือเป็นหนึ่งในตำนานภาพยนตร์ที่เกี่ยวกับดนตรีเรื่องหนึ่งเลยทีเดียว สามารถถ่ายทอดอารมณ์ความรู้สึกและเนื้อแท้ของดนตรี Blues ได้อย่างถึงกึ๋น แม้ว่าการดำเนินเรื่องส่วนใหญ่ จะเน้นไปที่บทสนาทนาซะเป็นส่วนใหญ่ แต่ก็ไม่ถึงกับน่าเบื่อ และมีการแทรกเพลง Blues ให้เราได้ฟังกันเพลินๆ ตลอดเรื่อง

ส่วนที่ต้องขอชื่นชมที่สุดเลย คือ ***Ralph Macchio*** ที่สามารถแสดงบทบาทการเล่นกีตาร์ได้อย่างเนียนมากๆ รวมทั้งการวาง Position ของนิ้วมือบนกีตาร์ สามารถทำได้ถูกต้องตามเสียงประกอบเลยทีเดียว (ที่เล่นได้เนียนขนาดนี้ เพราะเขาต้องเข้าคอร์สเรียนกีต้าร์ แล้วศึกษาเกี่ยวกับการวาง Position ของนิ้วอย่างหนัก จากนักกีตาร์ฝีมือดีที่ชื่อ **Arlen Roth** จนส่งผลให้เขาสามารถเล่นกีตาร์ได้เป็นจริงๆ)



ไฮไลท์สำคัญ ที่ถือว่าเป็น 1 ฉากในตำนานของโลกภาพยนตร์เลยก็ว่าได้ จะอยู่ที่ช่วงท้ายของเรื่อง นั่นคือ ฉากที่ ยูจีน ต้องดวลกีตาร์กับ Jack Butler มือกีตาร์ระดับพระกาฬลูกสมุนของปีศาจทางแยก (รับบทโดย **Steve Vai** นักกีต้าร์ระดับโลกชาวอเมริกัน-อิตาเลี่ยน) ที่มีพันธะแห่งสัญญาปีศาจเป็นเดิมพัน

อ้างอิงข้อมูลจาก https://maewmo.com/crossroads-1986/